Predkladacia správa

	V zmysle záverov z Podvýboru pre poľnohospodársky obchod, ako aj Spoločného výboru CEFTA vyplynula úloha týkajúca sa ďalšej liberalizácie agropotravinárskeho obchodu. Bolo odporúčané, aby zainteresované strany začali rokovania na bilaterálnej úrovni o modifikácii už existujúcich dvojstranných protokolov.
V tejto súvislosti Slovenská, Česká a Slovinská republika uskutočnila tri kolá rokovaní na expertnej úrovni, ktoré boli ukončené dňa 8. októbra 2002 v Záhrebe a sú obsiahnuté v Doplnkovom protokole č. 12 k CEFTA. Na záver bol všetkými tromi zúčastnenými stranami parafovaný.  Následne bol odovzdaný ostatným krajinám CEFTA k odsúhlaseniu a následnému podpísaniu ministrami zodpovednými za zahraničný obchod. Doplnkový protokol č. 12 k CEFTA sa odporúča podpísať v druhej polovici novembra 2002 v Záhrebe všetkými krajinami CEFTA pri príležitosti podpísania Dohody o prístupe Chorvátskej republiky k CEFTA. 
Keďže rokovania sa uskutočňujú na bilaterálnej úrovni, ďalšia liberalizácia sa dotýka iba listín C (vývoz Slovinskej republiky do Českej a Slovenskej republiky) a D (vývoz Slovenskej a Českej republiky do Slovinskej republiky). 
Slovenská strana na základe odporúčaní Slovenskej poľnohospodárskej a potravinárskej komory, výrobných zväzov  a samostatných výrobcov na Slovensku, ako aj odborných útvarov MP SR, pristúpila k analýze konkrétneho zoznamu komodít, na ktoré sa bude liberalizácia vzťahovať.  
V zmysle Zmluvy o vytvorení Colnej únie Slovenská a Česká republika zachovávali pri rokovaniach spoločný postup so Slovinskou republikou. Dňa 13. augusta 2002 sa v Brne uskutočnilo koordinačné stretnutie s českou stranou, na ktorom boli zjednotené navrhnuté listiny so Slovinskou republikou. 
Materiál “Správa o ukončení rokovaní o ďalšej liberalizácii agropotravinárskeho  obchodu medzi Slovenskou republikou a Slovinskou republikou a návrh na uzavretie Doplnkového protokolu č. 12 k CEFTA” bol prerokovaný a odsúhlasený bez pripomienok na 30. porade vedenia ministerstva dňa 24. 10. 2002. 
Z pohľadu celkového hodnotenia dosahu prínosov Doplnkového protokolu č. 12 k CEFTA z dohodnutých koncesií nebude mať priamy dosah na štátny rozpočet Slovenskej republiky. Ak vychádzame z obchodnej bilancie za obdobie 1.- 8. 2002, zo Slovinskej republiky sa doviezli komodity v hodnote 51 mil. Sk a Slovenská republika vyviezla agrokomodity v objeme 84 mil. Sk. Z uvedených čísiel jednoznačne vyplýva, že ide o zanedbateľné čiastky. Reálny dosah na štátny rozpočet je  minimálny, nakoľko dovozy zo Slovinskej republiky sa už realizovali buď pri nulových colných sadzbách, príp. pri preferenčných colných sadzbách. Pri vývoze zo Slovenskej republiky sa zníži zanedbateľná  hodnota vybraného cla na slovinskej strane cca 544,49 tis. Sk. Na druhej strane možno očakávať čiastočné zvýšenie príjmovej časti štátneho rozpočtu Slovenskej republiky v dôsledku rastu výroby a jej následného vývozu do Slovinskej republiky. 
Doplnkový protokol č. 12 k CEFTA obsahuje nové prílohy C a D k Protokolu č. 11, ktoré nahradia existujúce prílohy C a D z Doplnkového protokolu č. 6 k CEFTA.
V prípade Doplnkového protokolu č. 12 k CEFTA ide o medzinárodnú zmluvu všeobecnej hospodárskej povahy, teda o typ prezidentskej zmluvy, ktorej ustanovenia nemajú prednosť pred zákonmi Slovenskej republiky. Na nadobudnutie platnosti takejto zmluvy sa však vyžaduje súhlas Národnej rady Slovenskej republiky. Z uvedeného dôvodu po podpise ministrom hospodárstva Slovenskej republiky bude Doplnkový protokol č. 12 k CEFTA predložený na vyslovenie súhlasu Národnej rade Slovenskej republiky a následne ho bude ratifikovať prezident Slovenskej republiky, čím sa splnia všetky podmienky nevyhnutné pre vstup tohto protokolu do platnosti.
Z pohľadu celkového hodnotenia Doplnkového protokolu č. 12 k CEFTA je zrejmé, že tento protokol nemá priamy dosah na verejné financie, nemá environmentálny vplyv  a ani vplyv na zamestnanosť. Na základe uvedeného predkladaný materiál nemusí obsahovať doložku finančných, ekonomických, environmentálnych vplyvov a vplyvov na zamestnanosť.    
Doplnkový protokol č. 12 k CEFTA sa bude podpisovať v anglickom jazyku, tak ako je to ustálené pri všetkých dokumentoch v rámci CEFTA.